Pályázat a magyar siklóernyős XC válogatott vezetésére és felkészítésére 2015/2016 évben.

készítette:

Simonics Péter 2015-02-11

Tartalom:

* Bevezető
* Szakmai önéletrajz
* Diploma másolata / csatolt PDF file
* Szándéknyilatkozat
* A Magyar Repülő Szövetség által kiadott licensz másolata / csatolt PDF file
* a magyar siklóernyős válogatott keret névsora 2015-02-11-én
* a válogatott irányításában közreműködő személyek névsora, feladata
* felkészülési program 2015/2016 EB
* záró gondolatok

Bevezető

Az alábbi néhány pontban összeszedtem azokat a körülményeket, amelyek némiképpen érthetővé teszik a pályázatomban leírtakat.

* az általam korábban közzétett észrevételekre a pályázat formai megjelenésével, tartalmával és a megjelenés körülményivel kapcsolatban a szakmai vezetés hivatalosan nem reagált…
* az említett kifogások miatt a pályázat újbóli kiírására lett volna szükség…
* nem kaptam semmiféle értesítést arról, hogy leváltottak volna a szövetségi kapitányi tisztségről, ezért nem értem mi volt a pályázat kiírásának célja…
* tekintve, hogy tavaly a 2014/2015. évre adtam be pályázatot, amit a szakmai vezetés elfogadott, jelen pályázat mindössze néhány tartalmi és formai elemben különbözik a tavaly beadottól... kizárólag azért adom be, hogy megfeleljek a szabályoknak…
* a jelenlegi szakbizottság kialakításánál többen is megkerestek, hogy vegyek részt a munkájában, amit azért nem vállaltam, mert úgy gondolom, hogy a válogatott irányításához, a tisztán szakmai feladatok ellátásához, ezek felügyeletéhez, összeférhetetlennek tartom a szakbizottság tagsági és a szövetségi kapitányi munkakört.

Szakmai önéletrajz

1990-ben kezdtem siklóernyővel repülni. Egyike voltam a sportág hazai úttörőinek. Elsők között szereztem oktatói vizsgát. Több mint 20 éve, elsőként alakítottam a Fly Away Siklóernyős Iskolát, amely azóta is a gerincét adja a hazai siklóernyős képzésnek.

1992-ben, a szlovéniai Európa-bajnokságon indultam először versenyen. Ettől az évtől fogva szinte minden évben indultam az Európa-, vagy Világbajnokságokon. A legutóbbi EB-n, amelyen mint csapattag indultam (2010-ben Abtenau) a legjobb magyarként végeztem. 1995 től a PWC versenyeken is indultam, továbbá egyre több kisebb kategóriájú versenyen is részt vettem, illetve veszek részt mind a mai napig.

1995 – 2000 között rendszeresen indultam a PWC futamokon. Legjobb PWC eredményem 2000-ben, a Brazíl Cup volt ahol 27. lettem.

Többször voltam magyar bajnok, rangsor első, és az Év sportolója. A válogatott vezetése mellett mindig a válogatott keret tagja is voltam.

2002-ben siklóernyős céltáv világcsúcsot repültem Brazíliában. Tartok és tartottam különböző magyar rekordokat.

Azt gondolom, hogy tevékenységem, eredményeim jogosan tettek a hazai siklóernyős versenysport egyik kiemelkedő alakjává.

1992-től vezetem a magyar válogatottat, bár 1997-ben, egy rövid időre (egy versenyre, World Air Games, Törökország) magyarázat nélkül átadták a csapatvezetést egy minden szempontból nálam sokkal kevésbé alkalmas személynek.

A válogatott keret tagja vagyok gyakorlatilag 20 éve. Ismerem a hazai élvonalbeli pilótákat, a válogatott keret jelenlegi és valaha volt tagjait. Ezekkel a pilótákkal mind a mai napig kifogástalan viszonyban vagyok, elismernek és tisztelnek, elfogadják véleményemet.

Többször sikerült az általam képviselt cégektől felszerelés támogatást kapni a csapatnak, az idei évben pl, a Niviuk cég adott kedvező áron ernyőket a legújabb fejlesztésű EN-D modelljéből. Ennek köszönhetően tavaly a 10 válogatott pilótából, 7-en repültek ezzel a márkával.

Több mint 20 éves versenyzői, sportvezetői, versenyszervezői múltamnak köszönhetően ismerem a siklóernyős versenyzés minden aspektusát, a szabályokat, versenyzőket, a szervezőket és a siklóernyős versenyzés szakmai fogásait.

Szakmai tudásomat nemzetközi szinten is elismerik, sokszor választottak és választanak be komoly nemzetközi versenyeken a feladatkitűző bizottságba, ( pl. 2004-ben az elő-Világbajnokságon Brazíliában Dennis Pagennel voltam feladatkitűző, de azóta is, szinte minden versenyen ahol elindulok, általában felkérnek erre) kikérik véleményemet, szinte állandó kapcsolatot tartok sok versenyzővel és szervezővel, és a nemzetközi szövetségekkel.

A magyar csapatot eddig minden világversenyen – függetlenül attól, hogy hivatalosan vagy csak magáncélból vettünk részt – sportetikai, szakmai és csapatirányítási szempontból mindig méltóan képviseltem.

Felsőfokú szakirányú végzettségem van, 1996-ban a Testnevelési Egyetem Sportmenedzser/sportszervező szakán szereztem diplomát. Beszélek német, angol, portugál és orosz nyelven, de alapfokú nyelvismeretem van olasz és spanyol nyelvből is.

A Nova, Advance, Niviuk, Gin, Flymaster és Ava cégek magyarországi képviselője vagyok. Üzletileg érdekelt vagyok a siklóernyőzésben.

Szándéknyilatkozat

Nyilatkozom, hogy a magyar siklóernyős XC válogatott vezetésével kapcsolatos feladatot vállalom. A szakmai vezetés felé a munkámról a mindenkori igény szerint tájékoztatást adok.

2015-02-11 Simonics Péter

2015. évi siklóernyős XC válogatott keret /2015.02.11 én a WPRS alapján:

1. Rácz Balázs

2. Nagy Máté

3. Takáts Pál

4. Forgó Szilárd

5. Simonics Péter

6. Sokacz Milán

7. Vértes Balázs

8. Dorant Szilard

9. Meggyesi Károly (jelenleg külföldön él)

10. Budai Péter

Néhány általános észrevétel a magyar siklóernyős válogatottról.

A magyar csapat már hónapok óta az előkelő 10. helyet foglalja el a nemzetek között a WPRS rangsorban! Ez olyan tény, amelyet nem szabad figyelmen kívül hagynunk. Egymás után születnek a különböző rangos nemzetközi versenyeken a jó egyéni helyezések. Ezért kiemelten fontosnak tartom a PR munkát, és a támogatók bevonását. Erre a munkámra külön személyt kértem fel.

Ezek a pilóták nemcsak akkor fanatikus versenypilóták, amikor valahogy kikerül egy versenyre a nevezési díj vagy támogatás! Ez az életük. Ellentétben azokkal, akik egyszeriben hiper versenyzőkké válnak, ha kiderül, hogy valami módon van valami támogatás…

Egyébként pedig nem mennek el még egy szlovén hétvégi versenyre sem….

A mi versenyzőink a saját pénzüket költik hosszú évek óta. Amit elértek jobbára saját maguknak és egymásnak köszönhetik. Szerintem, amíg ez így van, engedjük meg nekik, hogy szabadon döntsenek, melyik versenyre mennek…. Örüljünk neki, hogy ennek ellenére létezik egy magyar XC válogatott, akik időről időre a különböző versenyeken még jó eredményt is elérnek. Nem önérzeti kérdést kell ebből a „mennek VB-re vagy nem mennek” ügyből csinálni, hanem elgondolkodni hogyan lehetne ezeknek a pilótáknak több támogatást adni, miután kivétel nélkül mindegyik évek óta az eredményeivel azt bizonyítja, hogy megérdemelné… Az én feladatom is könnyebbé válna, hiszen több támogatással még jobban össze lehetne fogni a csapatot.

Az egység nem a versenypilóták között hiányzik, hanem a megosztott magyar siklóernyős társadalom vezetésében. Sajnos az élsport mindenekfelett átívelő szakmai érdekeit sokszor felülírják a személyes érdekek, presztízsviták, a vélt státuszok körül kialakult belharcok.

Én együtt és hasonlóan gondolkodom a magyar válogatott pilótáival, akiknek a véleményét és gondolkodásmódját tettem itt közzé. Amennyiben a szakmai vezetés nem tart tovább alkalmasnak erre a feladatra, úgy a döntést elfogadom. Az én „irányításom” alatt nemcsak a szakmai fortélyok és taktika kidolgozása, alkalmazása volt az elsődleges célom, – bár igyekeztem mindig legjobb tudásom szerint képviselni a csapat és a nemzet érdekeit – hanem annak a szellemiségnek az átadása, aminek talán köszönhető, hogy a mai napig is létezik a magyar siklóernyős élsport.

A korábban (szerintem hiányosan) kiírt pályázatban közzétett feltételek mellett, a magyar XC válogatott irányítását az alábbi feladatkörök alapján kívánom ellátni:

* A szövetségi kapitány - mint főedző - kialakítja a válogatott éves sportszakmai felkészítését, szereplését, felügyeli ennek megvalósulását.
* Felügyeli az utánpótlás válogatott szakmai felkészülését.
* Előkészíti, majd a Szakbizottság által történő elfogadását követően betartja, betartatja a válogatott működésével kapcsolatos költségvetést.
* Beszámolót készít a válogatott munkájáról, eredményeiről a Szakbizottságnak.
* Javaslatot tesz a válogatott mellett működő szakmai csapat tagjainak személyére és az egyes személyek feladatainak meghatározására. (pl. intéző… :-)
* Kapcsolatot tart a hazai és nemzetközi versenyek szervezőivel, versenyzőivel, sportvezetőivel. (ezért nyelv, vagy nyelvek ismerete alapvető…)
* Figyelemmel kíséri a versenyzőket és a versenyzést érintő aktuális szabályokat, szakmai és technikai változásokat és erről tájékoztatja versenyzőket.
* Indokolt esetben javaslatot tesz az utazó keret összeállítására.
* Képviseli a csapatot a külföldi és hazai versenyeken, illetve részt vesz olyan promóciós tevékenységeken, amelyek segítik a válogatott felkészülését, versenyzését.

A válogatott irányításában közreműködő személyek.

A válogatott irányítása és képviselete összetett, csapatmunkát igénylő feladat.

Ezért szövetségi kapitányi munkámat a következő személyek közreműködésével, az alábbi feladatkörökben tudnám hatékonyan folytatni:

dr. Dihen Éva

jogi szakértő, jogi képviselet, PR feladatok, média kapcsolat, adminisztráció, szervezési feladatok

Vértes Balázs

pénzügyi tervezés, pályázati kiírások, szakmai tanácsadó, utánpótlás edző

Előzetes egyeztetés után mindketten vállalták ezeket a feladatokat és a közös munkát. Egyikük sem tagja a szakbizottságnak.

Felkészülési terv 2015

Az idei év felkészülési programja rendhagyó, ugyanis a 2015. évi VB már januárban befejeződött, ezért a szezonban már a 2016. évi EB-re kell fókuszálni.

Ezzel összevág az idei nemzeti egyik tervezett helyszíne, Krusevo, hiszen itt lesz az EB jövőre.

Elméleti felkészülési témakörök:

* új szabályrendszer, CCC class stb.
* EB helyszín, feladatok, időjárás
* várható esélyek
* a felkészülési versenyek elemzése, értékelése
* utazó keret kihirdetése

A 2015. évi felkészülési versenyekről a válogatott megbeszéléseken együtt döntünk majd a pilótákkal. (az FAI naptár alapján)

Egyéb programok:

Biztonságtechnika, 2015….

A felkészülési versenyek mellett egy kifejezetten a válogatottnak szóló biztonságtechnikai felkészülési tábort is javaslok. Sajnos ez tavaly nem valósult meg, ezért az idén ismét feltétlenül meg kell próbálni!

Ennek a helyszíne Hallstatt, Ausztria, időpontja 2015...

Ez a felkészülési terv egyik kiemelkedő fontosságú eleme. Ezeknek az ernyőknek a különféle vészhelyzetekben való kiismerése a válogatott pilóták számára elengedhetetlen feltétele a biztonságos versenyzésnek. Ezt a programot egy ausztriai partner segítségével, az én irányításommal bonyolítanánk le!

Amennyiben a szakvezetés jóváhagyja a felkészülési programot, a várható költségekről részletes kimutatást fogok készíteni.

Európa-bajnokság, Krusevo, Macedónia 2016.

A verseny helyszíne már ismerős a hazai pilóták körében. Ezért a csapat összeállításakor célszerű mérlegelni a helyismeretet, a pillanatnyi formát és a motivációt. Függően attól, hogy hányan indulhatnak, a pontokért kockáztató és a csapatot hozó pilótákat kell állítani.

Tekintve, hogy a profi PWC mezőny nagy része indul ezen a versenyen, arra kell számítanunk, hogy mindenki nagy iramot diktál majd. Így a megközelítőleg hasonló esélyű pilóták (legalább 50-60 ember) között az fog győzni, aki a legkevesebb hibát véti. A mezőny közepének eredményét az dönti el majd, hogy hány profi bukott el a kockáztató repülés közben.

Reális elvárásként a csapatot 10-15. helyre, egyéniben pedig 30-50 közé várom a pilótákat.

Elméleti felkészülési témák a 2016. évi EB re

2015. szeptember – december, havi rendszerességgel a következő témák alapján:

* 2016. évi EB. helyszín ismeret, időjárás,
* várható feladatok,
* egyéni és csapattaktika,
* felszerelés, új szabályok,
* az utazó keret kihirdetése.

A magyar siklóernyős válogatott felkészülési programjának megvalósítási ütemét a válogatott megbeszéléseken körvonalaznánk. Legalább 2 havi rendszerességgel szükségesnek tartom a válogatott összehívását az aktuális versenyek, felkészülési elemek és tervek egyeztetése miatt.

Ezekre az egyeztetésekre azért van szükség, hogy a lehetőségekhez képest a válogatott tagjai ugyanazokra a versenyekre menjenek.

A válogatott tagjainak eltérő kondicionális képességeik vannak, ezért a megfelelő szintre hozás, illetve szinten tartás lenne a feladat. Tudomásom szerint minden tag több-kevesebb rendszerességgel aktívan sportol. Annak ellenére, hogy a siklóernyős versenyrepülés inkább technikai mintsem fizikai feladat, a pilóták szellemi terhelhetősége szorosan összefügghet a fizikai állapottal. Erre hetenként egyszeri alkalommal egy közös futást, kerékpározást vagy kondicionáló edzést javaslok. Ennek a programnak nem utolsósorban csapatépítő hatása is lenne, bár azt gondolom a csapat jelen pillanatban egységes, a közös célok megfogalmazásakor egyetértés van a pilóták között.

A válogatott pilóták repüléstechnikai tudása megfelelő, azonban egy nagyon fontos elemet kell sürgősen pótolni: a veszélyhelyzetek gyakorlását és kezelését ezekkel a felső EN-D/CCC kategóriás ernyőkkel. Erre feljebb már konkrét javaslatban kitértem.

A csapat általános taktikai tudását különböző versenyeredmények elemzésével lehet hatékonyan fejleszteni. Az összehasonlító elemzések, a feladatok típusa, hossza és a versenyzők eredményeinek összefüggései segítséget nyújthatnak. Erre a havi összejövetel alkalmat adhatna.

A közös konkrét, alkalmazott taktika kialakítása, az adott versenyen résztvevő pilóták színvonalától, az elvárható eredménytől, az elért napi helyezéstől, és a hátralévő versenynapok számától függ.

Tehát legalább 2 havi rendszerességgel szükségesnek tartom a válogatott összehívását, az aktuális versenyek, felkészülési elemek, és tervek egyeztetése miatt.

Az EB-n induló csapat összeállítása függhet a támogatás mértékétől és a pilóták vállalásától is.

Néhány záró gondolat…

Tekintve, hogy ennek a pályázati kiírásnak egyik sarokpontja az „Együttműködő-képes munkavégzés a válogatott kerettel”, javaslom, hogy a sikeres és hatékony munka érdekében a legérintettebb célcsoportot, a válogatott pilótákat is kérjék fel nyilatkozattételre, hogy kivel hajlandóak a leginkább együttműködni. Azt gondolom, hogy ennek figyelembevétele alapvető a pályázat elbírálásánál.

Ahogy eddigi munkámért sem kértem semmilyen anyagi juttatást, úgy abban az esetben, ha a magyar csapat vezetését továbbra is én látom el, úgy a jövőben sem kérek semmilyen ellenszolgáltatást.

Ha erre a munkakörre mégis, bármilyen fizetést szavaz meg a szakág, azt megválasztásom esetén teljes egészében a magyar csapat versenytámogatására felajánlom.

Eddigi szövetségi kapitányi munkámat a versenysport iránt érzett szeretetből, meggyőződésből végeztem. Mindig igyekeztem a pilóták előtt jó példával járni, őket mindig legjobb tudásom szerint összefogni és ösztönözni. Úgy érzem, hogy rendelkezésemre álló szerény keretek és lehetőségek ellenére a magyar csapat évek óta jelen van a nemzetközi versenyeken. Csapat vagy egyéni teljesítményével a magyar élvonal már fel tudott mutatni figyelemreméltó eredményeket. Azt gondolom, hogy a rendelkezésemre álló lehetőségekből a maximumot hoztam ki.

Gondolják csak meg, milyen eszközök voltak az kezemben, amivel motiválni tudtam a pilótákat? Az évi egyszeri nevezési díj annak a néhány embernek, aki a saját pénzén elutazott egy versenyre? Vagy a válogatott egyenruha? Mégis, ezek a srácok évről évre áldoztak és áldoznak erre, jelen vannak és eredményeket érnek el. Hisznek ebben, velem együtt küzdenek, hogy ez a hit fent maradjon, amit úgy hívnak – siklóernyős versenyzés…

Talán ez a legfontosabb eredménye, több mint 20 éves szövetségi kapitányi munkámnak.

Ennek a pályázatnak a kiírása, a jelenleg folyó zavaros kommunikáció, úgy érzem, hogy helyenként kifejezetten a személyem ellen folyik. Ezért ismételten kérem a T. Szakbizottságot, hogy ha eddigi munkámmal kapcsolatban kifogásai vannak, haladéktalanul tájékoztasson!

Ennek ellenére pályázatom tisztán szakmai elemeket tartalmaz. Bízom benne, hogy ezeket az érveket és terveket tisztán szakmai szempontokból fogják elbírálni.

2015-02-11 Simonics Péter